911. Para saang bayan o lungsod?
- Calgary, Alberta. - Ambulansya, pulis, o bumbero?
Diyos ko, lahat.
Okay, sabihin mo kung ano ang nangyari.
Hindi ko alam, at kakauwi ko lang.
at nakita ko ang asawa ko sa baba at nagkalat ang dugo.
- Diyos ko. - Kasama mo ba siya ngayon?
Hindi ko alam.
Gising ba siya?
Hindi ko alam.
Humihinga ba siya?
Diyos ko.
Humihinga ba siya?
Sandali lang.
Ang daming dugo.
Honey.
Hindi, malamig siya!
Hindi.
Magpapadala ako ng tulong. Magpapadala ako ng tutulong sa 'yo.
Diyos ko!
Calgary Police. Ano ang address?
Hi, EMS ito.
Pakisamahan kami para sa isang out-of-hospital death.
Sabi ng tumawag, malamig na ang pasyente.
Di gising, di humihinga, nagkalat ang dugo.
Ano'ng pangalan?
Apelyido, Antoni.
- Okay. - Pangalan, Amanda.
Unang nalaman ng Calgary Police Service ang pagkamatay ni Amanda
mula sa tawag sa 911 na ginawa ng asawa niyang si Lee Antoni.
Si Lee at Amanda ay nakatira sa Castleridge,
na nasa northeast Calgary sa Canada.
237, Priority 2, nandito na ang EMS
at may pupuntahan daw silang taong hysterical.
Mukhang itinawag ito ng asawa. Malamang magwala siya.
May malaking aso rin sa bakuran, para lang alam mo.
Copy, salamat.
Ako ang district sergeant no'ng araw na 'yon,
ibig sabihin ako ang patrol supervisor.
Ako ang namumuno sa mga patrol officer sa lugar na ito.
At hindi pala ako gano'n kalayo,
kaya ako ang unang pulis na nandoon.
Pagdating ko sa lugar,
may lalaki do'n na nagngangalang Lee malapit sa balkonahe.
No'ng malapit na ako sa pinto, nakita kong nanginginig si Lee.
Halatang aburido siya.
At halos lahat ng nakuha ko sa kanya ay, "Nasa basement siya."
Kaya pumunta ako sa hagdanan.
Tumingin ako sa baba ng hagdan.
Isang bagay na napansin ko,
ay ang tila alkansya na bahagyang basag.
Tumatak 'yon sa isip ko.
At sa puntong iyon, nagsimula akong bumaba ng hagdan.
Pagdating ko sa basement,
ang talagang ikinagulat ko ay ang dami ng dugo sa sahig.
Nakita ko si Amanda na nakahiga sa sahig.
Di ko sinuri nang mabuti,
pero mukhang nagkaroon siya ng matinding pinsala sa ulo.
Mukhang tinamaan siya ng kung ano
na nagdulot ng malaking pinsala sa kanang bahagi ng kanyang mukha
at sa bungo kung saan dumudugtong ang mata sa hairline.
Umakyat ulit ako sa hagdan
at sumali sa backup unit para suriin ang bahay,
at nagbigay ako ng utos sa susunod na rumespondeng opisyal
para samahan 'yong asawa.
Di ako sigurado kung ano ang nangyari
o kung ano ang kinalaman niya sa puntong 'yon.
Ito ang pinakamadugong eksena na napuntahan ko.
Sa totoo lang, nakakakilabot.
Magandang hapon. Patuloy na iniimbestigahan
ang isang kahina-hinalang pagkamatay sa may Northeast.
Walang nasa kustodiya, pero tinatanong ng pulisya
ang lalaki na unang tumawag sa pulis.
Ang nakita nila sa loob ng bahay
ang nagpaisip sa kanila na kahina-hinala ang pagkamatay.
Sa simula ng anumang bagong imbestigasyon, isang war room ang itinatayo,
isang sentro ng operasyon kung saan dadaloy ang impormasyon,
at dadaaan tayo sa proseso
ng pag-unawa at pagbibigay kahulugan sa eksena,
para malaman ang nangyari kay Amanda.
Si Amanda Antoni ay isang 31 taong gulang na babae,
natagpuang nakahandusay noong Lunes, ika-26 ng Oktubre, 2015.
Nang dumating ang medical response at ang mga pulis,
nalaman nilang matigas na ang katawan niya
sa sahig ng basement sa loob ng bahay niya,
na posibleng magmumungkahi na namatay siya noong Linggo.
Walang senyales na may pagnanakaw na naganap,
o motibasyon ito ng pagnanakaw, o may panloloob,
o may anumang bagay na tinanggal o nawawala sa bahay.
May nakitang upuan na nakatumba,
at nalaman namin na no'ng pumasok si Lee sa bahay,
nakita niya ang telepono ni Amanda sa sahig ng dining room.
Sira ang telepono, at basag ang screen.
NAKATUMBANG UPUAN
Ang telepono at ng tumaob na upuan
ay nagpahiwatig na may isang uri ng paglaban,
isang uri ng marahas na paglalaban na nangyari sa loob ng bahay.
TELEPONO NI AMANDA
Sa kaso ni Amanda, alam natin sa puntong ito
na hindi natural ang pagkamatay niya.
Alam din namin sa puntong ito na walang indikasyon
na ito ay pagpapakamatay.
Malinaw na may marahas na nangyari sa basement na 'yon.
Nababalot siya ng dugo. Punong-puno ng dugo ang damit niya.
May mga dugo sa pader.
May mga pasa siya sa maraming parte,
at mukhang binugbog siya.
Walang duda na pagpatay ito.
LINYA NG PULIS HUWAG TUMAWID
Ang isa pang bagay na mahalaga
ay mukhang may naiwang sandata sa pinangyarihan ang salarin.
Isang ceramic na alkansya sa pasimano pababa sa hagdan.
Natanggal ang harap nito.
Makikita mo ang mga piraso ng sirang mukha ng alkansya,
na nakakalat sa may hagdan.
Ang mga piraso ng ceramic mula sa alkansya
ay naiwang nakabaon sa noo ni Amanda.
Naniniwala akong ito ang sandatang ginamit ng salarin
para sa mga pinsalang 'yon.
Ang isa pang bagay na ikinabahala ko ay dahil halos hubad siya,
at ang pantalon niya ay nakababa na halos lagpas sa puwit.
Sa pagkakakita sa kanya sa sahig mismo,
mukhang biktima din siya ng sekswal na pag-atake,
at sa pag-atakeng 'yon ay napatay siya.
40 MILYA HILAGA NG CALGARY
Mag-isa ako noon sa bahay, at tumawag si Lee.
Sabi niya, "Patay na si Amanda."
At… nagsimula na do'n.
LINDA HOGG INA NI AMANDA
Nasa driveway ako no'n, tumunog ang telepono ko, at si Mama iyon.
At sabi niya, "Umuwi si Lee,
nakita si Amanda sa ilalim ng hagdan, at di na gumagalaw."
Iyon lang ang impormasyon na mayroon ako.
Tinawagan ako ni Lee, sumisigaw…
ALLEN HOGG KAPATID NI AMANDA
…at sinabing patay na si Amanda.
Hindi ko inisip na totoo 'yon.
Sumakay ako sa kotse ko
at mabilis na pumunta do'n dahil di ko alam ang nangyayari.
At doon nila opisyal na sinabi sa amin na may nangyari
at patay na si Amanda.
- Ipapakita ko sa 'yo. - Sige.
Tingnan mo kung may mahahanap kang kahina-hinala sa kanya.
May nakita kaming recipe sa kanya.
Ang strudel recipe ni Lola.
Si Amanda ang baby sa pamilya.
Ako ang panganay sa tatlong magkakapatid,
at ang nakababata kong kapatid
ay isa't kalahating taon na mas bata sa akin.
At si Amanda ay 13 taong mas bata sa akin.
Kami ang foster parents,
at dumating siya sa amin, no'ng dalawang buwan pa lang.
May napakagandang asul na mga mata.
At, alam mo, mapapaibig ka ng batang ito sa simula pa lang.
Napaibig niya kami.
Naglaan kami ni Allen ng maraming oras sa pag-aalaga sa kanya,
at, alam mo, para aliwin siya,
bilang mga nakatatandang kapatid.
Makakatulog siya sa dibdib ko habang nanonood kami ng Flintstones,
at napaka-cute niya at nakakatuwa, at babae siya imbes na lalaki.
Kaya, alam mo, bago 'yon sa pamilya namin.
Noong 14 na buwan na siya, inampon na namin siya
at itinuring namin bilang parte ng pamilya.
At simula ng araw na iyon, isa na siya sa amin.
At nakakatuwang panoorin ang personality niya
na nagdevelop at sumibol.
Mahilig siyang magbiro at magpatawa.
Diyos ko.
Ang ganda ng buhok!
Mahilig siya sa mga pusa, mga aso.
Gusto niyang mag-uwi ng mga galang hayop kung kaya din lang niya.
Napakabuti ng puso niya,
at mapagmahal siya sa mga tao.
Nasa 20 taong gulang siya nang umalis siya at nakilala si Lee.
Mutual friend ang nagpakilala kay Amanda at Lee sa isa't isa.
Di nagtagal, umupa sila ng apartment,
at nagpakasal makalipas ang ilang taon.
Mula sa araw na ito, ikaw ang pinili kong maging asawa.
Nagiging masigla siya pag magkasama sila.
Masaya silang magkasama. Maraming hagikgik, maraming tawanan.
Noong nagkakilala sila, medyo may pagka-wild si Lee.
Madalas mag-party at mga ganoong bagay.
Ilang beses nagsabi sa akin si Amanda tungkol sa relasyon nila, na medyo…
sabihin na nating medyo frustrated siya.
SELF EMPLOYED SA SIMPLY SPOTLESS
Noong namatay siya, kasisimula pa lang ng negosyo niya,
tagapaglinis ng bahay.
Inaasikaso niya ang mga bayarin, kapag naghahanap ng trabaho si Lee.
Sinusuportahan ni Amanda si Lee.
Di nagtatagal sa trabaho si Lee.
Matatanggal siya, at si Amanda…
nadismaya siya na walang trabaho si Lee.
Gusto ko si Lee, pero may mga pagkakataong umiiyak si Amanda
pag nag-aaway sila o anuman, at nababahala ako.
Sobrang nababahala ako.
- Maupo ka dito. - Sige.
Pagdating ko sa interview room sa istasyon ng pulis,
sinabi niyang patay na si Amanda, at tinanong ko ang nangyari.
At sabi niya, "Maaga pa para sabihin, pero mukhang kahina-hinala."
At ang sunod kong tanong ay, "Nasaan si Lee?"
Alam ba natin ang nangyayari kay Lee?
Hindi ko alam. Wala…
Wala akong alam tungkol do'n.
Kumusta na kaya siya?
Sa akin lang ay, "Siguraduhin ninyong makausap ninyo siya,
kung sakaling may kinalaman siya tungkol dito."
Kapatid ko 'yon, e. Di ba?
Kumusta ang relasyon ni Lee at Amanda?
May bad vibes ba kayo kay Lee, bilang mga kuya?
Oo.
Medyo malabo ang araw na iyon.
Ang kapatid mo, si Amanda? 'Yon bang tawag sa kanya?
Wala akong maalala gaano sa interview.
Nag-aalala ako kay Lee.
- Ang alam ko ay mahal niya siya. - Oo.
- Pero di 100% ang tiwala ko sa kanya. - Okay.
Di ko sinasabing ginawa niya, pero…
- Sa tingin ko, pabigla-bigla siya. - Okay.
- Baka dahil sa galit niya. - Okay.
Ang lalaki ang kumikislap na ilaw kapag natagpuang patay ang asawang babae.
Kung kailangan mong magbanyo o anuman,
kumatok ka lang sa pinto, at kukunin ka namin, okay?
Siya ang nakakitang patay si Amanda
at mahalaga sa pag-alam kung sino ang responsable sa pagkamatay niya.
- Kumatok ka lang kung may kailangan ka. - Salamat.
Sa simula pa lang ng imbestigasyon, makikitang si Lee Antoni
ay isang naguguluhan at nalulungkot na asawa.
May kinalaman ka ba sa pagkamatay ni Amanda?
Wala, sir.
Sa unang panayam, sinabi sa amin ni Lee na umalis siya ng bahay noong Biyernes.
Pumunta siya sa Saskatchewan.
Bumisita siya do'n kasama ang nanay niya
para ayusin ang ari-arian ng ama na pumanaw isang taon na ang lumipas.
Bumalik siya ng Lunes
at nakitang patay na ang asawa niya.
Ayon kay Lee, sa tagal ng relasyon nila,
di sila nagkalayo kahit isang gabi.
Kaya para umalis siya ng isang weekend,
ano ang statistical probability
na mangyayari ito sa isang weekend na wala siya?
Sangkot ka ba rito, Lee?
Hindi. Hindi talaga.
- Dahil malalaman ko din. - Oo. Sige lang.
Nandoon ako sa nanay ko buong weekend.
No'ng malaman namin kung paano siya pumunta sa Saskatchewan,
dalawang imbestigador ang ipinadala sa ruta niya
at kumuha ng video sa mga gasolinahan na sinabi niyang pinuntahan niya.
At kumuha kami ng video na nagkumpirma
na nasa Saskatchewan si Lee no'ng mamatay si Amanda.
Alam mo ba kung sino ang gumawa nito?
Hindi. Gusto kong malaman ang nangyari.
Ako rin.
At sinisiguro ko sa 'yo na malalaman din natin. Okay?
Isinaalang-alang namin ang posibilidad
na may inupahan si Lee para patayin si Amanda,
pero walang mahanap na ebidensya
na magmumungkahi na may ibang kausap si Lee
o may anumang kasunduan na ginawa
no'ng umalis siya sa bahay
na may pupuntang tao at papatayin si Amanda.
Naka-live si Jamie Mauracher sa Westwinds Police Headquarters.
Jamie, sabi ng pulisya, wala pa silang hawak na suspek.
Ano ang bago sa imbestigasyong ito?
Kinakausap nila si Lee Antoni. Nakikipagtulungan naman daw siya.
Hindi na itinuturing na suspek si Lee.
Katuwang ko si Amanda.
Napamahal ako sa pagkatao niya.
Siya 'yong tao na kapag pumasok sa silid…
LEE ANTONI ASAWA NI AMANDA
…napapangiti lahat.
Komportable sa kaniya ang lahat.
Noong isinasagawa nila ang imbestigasyon, hindi ako nag-alala.
Ginagawa lang nila ang trabaho nila.
At ang asawa ang laging una. Naiintindihan ko 'yon.
Ayos lang sa 'kin 'yon.
Bakit? Gusto kong malaman ang nangyari.
Gusto kong malaman ang nangyari kay Amanda.
Ikaw at si Amanda ay magkasama sa bahay…
- Asawa ko, oo. - Ang asawa mo.
Malaking bahagi ng ginagawa namin sa simula ng imbestigasyon
ay hinalungkat namin, sa kasong ito,
ang aktibidad ni Amanda bago siya mamatay.
Noong Biyernes, nagpasya kang pumunta sa Saskatchewan.
May plano sina Amanda at Lee na maglakbay papuntang Saskatchewan.
Pero sa huling sandali,
nanatili sa bahay si Amanda dahil masama ang pakiramdam niya.
Kinausap ko siya no'ng umagang 'yon.
Wala talaga siyang plano.
Di maganda ang pakiramdam niya. May migraine siya.
Nagkaka-migraine si Amanda.
Hindi palagi, pero pag sinumpong ay malala.
'Yong sakit ng ulo niya o kung ano ang naramdaman niya no'ng araw na iyon
sobrang sama siguro para di siya makasama kay Lee.
Sabi ni Amanda, "Kailangan mong tulungan ang nanay mo."
"Dito lang ako,
at magkita tayo sa Lunes pagbalik mo."
Kaya umalis ako ng Biyernes.
'Yon ang huling beses na nakita ko siya.
11:00 AM BIYERNES UMALIS SI LEE PAPUNTANG SASKATCHEWAN
Pagdating ko kina Mama, kinausap ko si Amanda.
Tinanong ko kung kumusta siya.
Tinanong ko 'yong sakit ng ulo niya.
At sabi niya, "Masakit pa din."
Halos palaging nagkakausap sina Lee at Amanda
mula noong Biyernes na umalis siya.
SANA MASARAP ANG TULOG MO
Napakahabang tala ng mga text message.
TAWAGAN KITA MAMAYA
Ang huling pag-uusap nila ni Amanda ay mga bandang 7:00 p.m.
noong Sabado ng gabi.
7:06 PM SABADO TUMAWAG SI LEE KAY AMANDA
Sabi niya nawawala na ang sakit ng ulo niya.
Tapos, biglang tumahol si Ruby.
Pinatahimik siya ni Amanda. Parang, "Tahimik, Ruby."
Umingit si Ruby.
Naglalakad siya, at may naririnig akong… tunog.
Tapos, bigla na lang nawala.
UMALIS SI LEE PAPUNTANG SASKATCHEWAN
TUMAWAG SI LEE KAY AMANDA NAPUTOL ANG TAWAG
Sabi ko, "Hello? Honey?"
"Amanda?"
Pero wala.
Kaya ibinaba ko, sinubukan ko ulit. Dumiretso sa voicemail niya.
Kaya tumawag ako sa linya ng bahay ng nanay ko.
Walang sumasagot. Voicemail lang.
No'ng maputol ang tawag, di ko alam ang iisipin ko.
Inisip kong baka naibagsak niya ang telepono.
O namatay ang telepono niya.
Baka i-rerecharge niya 'to.
At tatawag na lang siya ulit.
Kaya naghintay ako sandali. Tinext ko siya.
TAWAGAN MO ULIT AKO, LOVE YOU
Walang sagot.
OK KA LANG BA? NAMATAY BA ANG PHONE MO
Linggo, bumangon ako, nag-text ulit sa kaniya.
LINGGO 10:44 AM NAGTEXT SI LEE KAY AMANDA
Wala pa ring reply.
Kaya naisip ko, "Baka abala siya. Tatawagan niya ako mamaya."
Dahil hindi ka mag-iisip ng masama.
Di mo iisipin ang pinakamasama,
lalo na kung di pa ito nangyari sa 'yo.
Naisip ko, "Baka kasama niya si Darrell. Baka binibisita niya si Mama."
Close ang pamilya niya.
Do'n ko naisip na baka nando'n siya kila Darrell.
Naging abala kami ni Mama.
At nag-aayos kami ng mga gamit para maibenta ni Mama.
At abala ako.
Tapos noong Linggo ng gabi, parang, "Matutulog na ako ngayong gabi."
"Gigising ako sa umaga, at uuwi ako at sosorpresahin siya."
7:10PM SABADO NAPUTOL ANG TAWAG
NAGTEXT SI LEE KAY AMANDA
Kaya noong Lunes ay umalis na ako, siguro mga 8:30 ng umaga 'yon.
Huminto lang ako para magpuno ng gas.
Bukod doon, nagpatuloy lang ako.
Pag-uwi ko, alam kong nakakandado ang pinto,
dahil kailangan kong i-unlock.
Pumasok ako sa bahay.
Wala siya ro'n.
Inilabas ko ang aso sa backdoor,
alam ko na kailangan niyang umihi.
Tapos naisip ko, "Aakyat ako. Baka natutulog si Amanda."
Una, pumasok ako sa kuwarto. Wala.
Wala din sa banyo.
At iniisip ko, "Nasaan kaya siya?"
Tapos naisip ko, ang tanging lugar na di ko pa natingnan ay ang basement.
Di talaga gusto ni Amanda 'yong basement.
Di ko alam kung bakit. May kakaiba siyang pakiramdam do'n.
Naglakad ako sa unang apat na baitang at…
at nahanap ko si Amanda.
Nakahiga siya sa gitna ng basement,
nababalot ng dugo.
Hindi ko maipaliwanag ang naramdaman ko.
Sumigaw ako, "Amanda!"
Di siya sumagot. Tumalikod ako at nagsimulang manginig.
Muntik kong mabitawan ang telepono ko.
At tumawag ako sa 911.
Sabi ng 911, "Alam mo ba kung buhay siya?" At sabi ko, "Hindi."
Sabi niya, "Pwedeng bumalik ka sa baba at tingnan kung buhay siya?"
Ayokong bumalik sa baba.
Ayoko…
'Yon ang pinakamahirap gawin, at di ko alam kung paano.
Habang nagsasalita ako, sumisigaw ako.
No'ng hawakan ko siya, malamig siya.
OKTUBRE 27, 2015 ISANG ARAW BAGO MADISKUBRE ANG BANGKAY
Nagpapatuloy ang awtopsiya ng opisina ng Chief Medical Examiner.
Tinitiyak ko sa lahat na naglalaan tayo ng sapat na pondo
para matiyak na magsasagawa kami ng kumpleto at masusing imbestigasyon
para matukoy ang taong responsable at mapanagot sila.
Batay sa mga katotohanan at ebidensya sa kasong ito,
naniniwala kami na ang pag-atake kay Amanda
ay nangyari bandang alas-siyete, Sabado ng gabi.
'Yon ang huling beses na nalaman namin na buhay siya,
dahil walang aktibidad sa telepono niya pagkatapos noon.
Nag-aalala kami na may bayolenteng salarin
na lumilibot sa Northeast Calgary.
Kaya umaasa kami sa aming forensic crime scene unit
para tulungan kaming makilala ang isang tao
gamit ang ebidensya mula sa pinangyarihan,
kabilang ang fingerprints, footprints, at DNA ng salarin.
Sarhento ako sa unit namin,
at ako rin ang bloodstain pattern analyst.
Isa ito sa mga pinakagrabeng eksena na napuntahan ko,
at wala pang ganito
na may iba't ibang uri ng pattern at mantsa na nakikita.
Ito ang hagdan pababa.
At ito ang basement.
At ito ang lokasyon sa loob ng basement
na kung saan naroon si Amanda.
Makikita mo ang outline sa loob ng dugo
no'ng alisin siya rito.
Ako ang pangunahing forensics investigator,
responsable sa pagpoproseso ng lugar at pagsamsam ng lahat ng exhibits.
Isang bagay na ginawa ko ay pag-dust ng pinto para sa fingerprints,
na maaaring makatulong sa pagtukoy
kung sino ang nakasama ni Amanda sa bahay.
Wala akong nakitang fingerprints.
Sa dugo, may nakitang 12 impresyon.
Karamihan sa kanila ay mula sa paa sa halip na kamay.
Isa sa mga nakalilito ay may dalawang marka ng paa
na paharap sa hagdan.
Nandito sila sa lugar na 'to.
Ang mga daliri sa paa ay halos dumampi sa ilalim ng hagdan,
pero hindi sila umakyat sa hagdan.
Makikita mo rin sa ibaba ng hagdan ang dalawang tsinelas.
Baka naka-tsinelas si Amanda,
o iisipin kong naka-tsinelas siya no'ng nangyari 'yon.
Ang pinaka-nakapagtataka para sa akin
ay ang katotohanang wala akong makitang impresyon ng sapatos.
At ang tanging impresyon na nakita namin
ay mga bakas ng yapak.
Pero sa lugar na ito, may mga marka ng pagpunas,
parang pabalik-balik, pabalik-balik sa dugo.
Kaya naisip ko, "Okay, may nagtatakip ng kanyang footwear
para makaalis doon at hindi matukoy.
Walang halatang defensive wounds sa katawan niya.
Gayunpaman, maraming pasa si Amanda.
Kadalasan sa mga marahas na krimen,
nagkakaroon din ng pinsala o sugat ang salarin.
At kadalasan, kapag umaalis o nag-iikot sila sa lugar,
tutulo din ang dugo nila.
Sa grid number seven, may medyo maitim na bahid ng dugo.
Kapag nakakita ka ng bloodstain drip pattern tulad nito,
napapaisip akong bigla, "Okay. Baka ito ang salarin
na nagdugo sa lugar na iyon."
Kinokolekta ang mga blood swabs at ipinadala sa lab para sa DNA analysis.
NAGREREQUEST NG ANALYSIS NG SWABS
Kaya habang hinihintay naming lumabas ang resulta ng crime lab,
kinailangan naming maghanap ng iba pang palatandaan
na makakatulong sa pagtukoy ng salarin.
Walang bakas ng sapilitang pagpasok.
Kaya't kung sino man ang salarin
ay pumasok sa bahay gamit ang susi o gumamit ng susi,
o pumasok sa bahay sa di nakakandadong backdoor.
Araw-araw akong pinahihirapan ng backdoor na 'yan.
Di ko mapigilang isipin ang backdoor na 'yon,
kung nakakandado ba o hindi,
kasi kusa kong hinahawakan ang knob,
buksan ang pinto, palabasin ang aso.
Seventy-three-five, Code Six…
Sinuri ng mga imbestigador ang lugar
sa loob at paligid ng bahay nila Amanda at Lee.
Ang Castleridge ay may mas mataas na antas ng krimen
sa karamihan ng ibang komunidad sa Calgary.
Di ito magandang lugar na tirhan.
Laging may krimen, may panloloob, pamamaril.
Patuloy ang mga pisikal na pag-atake.
Laging may mga police cars.
Pinoproblema ni Amanda ang eskinitang 'to noon pang 2015.
Inireport nina Amanda at Lee
na may mga pumapasok sa bakuran nila
at nagnanakaw ng mga bote at lata sa loob.
Minsan bukas ang bakod namin.
Iniwang bukas ang pinto.
Minsan may mga yapak sa snow.
Sa likod na gate, mapupunta tayo sa backdoor nina Lee at Amanda.
At ito ang pinto na di sigurado si Lee
kung binuksan niya o hindi no'ng bumalik siya.
Maraming transient sa lugar na iyon.
Kung gano'n sila katapang para pumunta sa bakuran niya at gawin 'yon,
ano pa kaya ang kaya nilang gawin?
At medyo nag-alala siya tungkol do'n.
Kailangan naming ikonsidera ang lahat ng posibilidad,
kabilang ang isang stalker.
May isang taong sumunod sa kanya sa bahay nila,
at sinamantala na wala si Lee sa bahay
bilang pagkakataon nilang umatake.
Nalaman namin mula sa isang kapitbahay
na sa pagitan ng 6:30 at 7:00 ng Sabado ng gabi,
no'ng mga oras din 'yon na sinabi ni Lee na narinig niyang umingit ang aso
at nadisconnect ang telepono,
na tumatahol ang aso nina Amanda at Lee.
Nakakatakot na tahol ng aso, na parang sinasabi, "Umalis ka dito."
Maririnig mo paminsan-minsan, pero…
AMANDA & TIM GURNEY KAPITBAHAY
Hindi ito sa puntong iniisip mo kung ano ang nangyayari,
maliban noong gabing 'yon.
Tapos may narinig kaming sigaw mula sa bahay ni Amanda.
At ang kapitbahay namin na nasa bandang kanan,
sinabi nila may nakita silang tumatakbo sa bakuran namin.
Nakakatakot talaga.
Para tumahol si Ruby, dapat may dahilan para tumahol siya.
Hindi siya ganoong uri ng aso.
Tatahol lang si Ruby pag may pumasok sa bahay.
At kung may nagconfront kay Amanda,
lalaban si Amanda.
Batang babae siya, pero kaya niyang manindigan.
Okay, Linda, nandito…
Sa aming pag-iimbestiga,
kinakausap namin ang pamilya at mga kaibigan.
at tinitingnan namin ang mga telepono, electronic device,
journal, diary, mga ganoong bagay.
Ang isang tanong namin,
ay "posible bang sangkot si Amanda sa isang affair na nagkaproblema?"
At posible bang may inaasahan siya na pupunta sa bahay
habang wala si Lee?
No'ng dumating siya sa bahay at natagpuang patay na si Amanda,
napansin ni Lee na may suot siya
na mas magarbong pares ng panty,
na iba sa mga kaswal na panty na ginagamit niya buong linggo.
Kaya isang bagay 'yon na dapat ikonsidera.
Pero mabilis naming tinanggihan ang teoryang ito,
dahil wala kaming nakita na nagpapahiwatig
na may anumang relasyon sa iba pa sa loob ng kanilang pagsasama.
Nag-aaway din sina Lee at Amanda gaya ng karamihan,
pero wala akong duda na mahal nila ang isa't isa.
Minahal siya ni Amanda gaya ng pagmamahal niya sa kanya.
Hindi siya sangkot sa droga,
o sa mga gang, o sa kahit ano pa.
Malinaw na wala halos kaaway si Amanda.
Pero sa panayam kay Lee,
may nakita si Lee na naisip niyang maaring maging suspek.
Pinabalik kami sa istasyon ng pulis para sa family meeting.
Nakaupo si Lee kasama namin,
at tumingin siya sa amin ni Allen at sinabing,
"Tingin ko may kinalaman ang kapatid ko dito."
Galit ang kapatid ko sa asawa ko.
At ano ang magiging dahilan ng kapatid mo para patayin ang asawa mo?
Nalulong ang kapatid ko noon sa droga.
Kaya isinumbong ko sa child services ang kapatid ko.
Ang iniisip ko lang ay ang pamangkin ko.
Ang kapatid ko at si Lee ang tumawag sa social services, child services,
at kinuha ang bata.
Araw-araw tumatawag ang kapatid ko, halos 20 beses isang araw,
"Nasaan ang anak ko?"
TUMAWAG MAKALIPAS ANG 15 MINUTO
Nagagalit sa akin ang kapatid ko.
AT SINISIGAWAN SI LEE
At galit siya kay Amanda.
WALA SIYANG RESPETO SA AKIN
May mga pagbabanta ang kapatid ni Lee kay Amanda.
At para matakot ang kapatid ko,
makabuluhan 'yon, kasi kaunti lang ang kinatatakutan niya.
Kaya naisip ko,
"May pinapunta bang tao ang kapatid ni Lee,
at alam na umalis si Lee?"
Dahil alam ng kapatid niya na wala si Lee noong araw na 'yon.
Dinala ang kapatid ni Lee sa pasilidad ng pulisya
at ininterview ng isang bihasang imbestigador.
Pero walang ebidensya na siya ang responsable
sa pagpatay kay Amanda.
Wala pa ring hawak na suspek ang mga pulis
mula nang matagpuan ang bangkay ni Amanda Antoni sa Northeast Calgary.
Naglabas ng pahayag ang pamilya ni Amanda.
Nakikiusap sila sa publiko para sa anumang impormasyon,
na sinasabing kailangan ng pamilya ang closure.
Sa kabila ng napakamaraming media,
walang nakuhang tip mula sa publiko,
na sa karanasan ko, ay sobrang kakaiba.
DISYEMBRE 7, 2015 ANIM NA LINGGO MAKALIPAS MAMATAY NI AMANDA
No'ng dumating ang resulta ng awtopsiya,
ang toxicology ay nagpakita ng senyales ng cannabis,
MAY NADETECT NA CANNABIS
pero para matiyak ang dami ng cannabis,
para malaman kung nakalalango ito o hindi, napakahirap gawin.
At ang pagkakatuklas ng cannabis sa sistema niya ay tumutugma
sa sinabi ni Lee na baka gumagamit siya ng cannabis para sa migraine.
Ang sanhi ng kamatayan ay blunt-force trauma,
pero dahil sa pinsalang iyon kaya siya naubusan ng dugo at namatay.
WALANG DIAGNOSTIC FEATURES
Walang trauma sa utak.
NG TRAUMA SA UTAK
Walang mga baling buto, maliban sa bali sa kanang orbital bone.
BUO ANG VERTEBRAE, RIBS AT IBA PA
Nagulat ako.
Akala ko makakakita ka ng mga basag sa bungo
at mga bagay na ganoon. Wala ni isa doon.
WALANG NAKITANG PINSALA
May mga pasa sa ibang parte ng katawan ni Amanda.
May pasa ang siko niya, may mga pasa sa tuhod.
May pasa siya sa balakang.
Pero walang dahilan para mamatay si Amanda,
maliban sa katotohanang nawalan siya ng maraming dugo.
Sa puntong ito ng imbestigasyon,
nasasabik kaming makuha ang resulta mula sa lab,
na inaasahan kong matutukoy ang suspek.
Pero no'ng lumabas ang resulta ng DNA,
wala ni isang swab na ipinapalagay maliban kay Amanda,
kasama na ang mga passive drip stains.
Umasa akong sa suspek 'yon,
at inaasahan ko 'yon, dahil napakarahas na eksena iyon.
At nagulat ako na malaman na DNA pala lahat iyon ni Amanda.
Wala silang nakitang ebidensiya na nakipag-ugnayan siya sa ibang tao,
na nangangahulugang hindi inabuso si Amanda.
WALANG NAKITANG SEMILYA
Higit pa roon, ang mga fingerprints, palm prints, at footprints
na nakolekta mula sa basement ng bahay
ay iniuugnay kay Amanda.
Walang ebidensya
na may ibang tao sa basement maliban kay Amanda.
Sa loob ng isa't kalahating taon ng pag-iimbestiga namin,
nakausap ko ang isang grupo ng mga imbestigador ng behavioral science.
At nang suriin nila ang kaso ni Amanda,
at ang kakulangan, o kawalan ng ebidensya sa bahay,
sinabi nila na ang pagkamatay ni Amanda
ay hindi dahil sa kagagawan ng iba.
Na maaaring aksidente ang pagkamatay niya.
Binalikan ko ang buong imbestigasyon.
Walang bakas ng daliri sa alkansya.
Nanatili na ang alikabok sa ibabaw ng alkansya.
Mukhang hindi pa ito napupulot.
Walang ebidensyang nagmumungkahi na naialis sa estante ang alkansya.
Nabangga kaya niya ang alkansya no'ng mahulog sa hagdan?
Posible kaya 'yon?
Kaya kumuha kami ng biomechanics engineer para suriin ang kaso.
HAGDAN PAPUNTANG BASEMENT
Natuklasan nila na,
kahit bihira para sa babaeng kaedad ni Miss Antoni,
ang uri ng pinsalang natamo ni Amanda
ay pare-pareho sa literatura para sa aksidenteng pagkahulog.
Kaya kinakailangan naming tingnan ang posibilidad
na isa itong aksidente.
At kung aksidente nga, paano nangyari.
Naniniwala ako, base sa lahat ng ebidensyang nakalap
na dito ay ang pinagmulan ng nangyari kay Amanda.
Posible bang natapilok si Amanda sa aso at nahulog sa hagdan?
Posible ito.
Ang alam natin batay sa pagsusuri sa lugar na 'to,
may nangyaring pagtama
no'ng dumaan si Amanda dito, tumama sa alkansya,
at naitulak ang alkansya sa likod ng pader.
Alam namin 'yon dahil sa likod ng alkansya,
may maliit na uka na naiwan sa drywall.
Pero ang walang makapagsasabi na may 100% na katiyakan,
ay kung nahulog ba siya sa hagdan,
o kung may nagtulak sa kanya sa hagdan.
Ang di-umaayon sa teorya ng aksidente ay kung nahulog siya sa hagdan,
bakit hindi nagalaw ang labahan na makikita sa taas ng hagdan,
o paanong hindi nahulog ang alkansya sa pasimano nang mahulog siya?
O paanong ang telepono na nasa walo hanggang sampung talampakan ang layo,
malayo sa kung saan nahulog siya sa hagdan.
May posibilidad na itinulak siya sa alkansya ng salarin.
Hindi ako naniniwalang aksidente ang pagkamatay ni Amanda.
Mayroong hindi tama.
Nararamdaman ko lang sa puso ko na may hindi tama.
Kung hindi ko nakita ang nakita ko,
at sinabi nilang nahulog siya sa hagdan, maniniwala ako.
Pero dahil nakita ko si Amanda sa basement at sa nakita ko,
hindi iyon tumutugma.
No'ng malaman ko na iniisip nilang aksidente lang iyon,
ang reaksyon ko ay, "Hindi. Nabugbog siya."
"Masyadong maraming marka sa kanya."
Marami na akong napuntahang aksidente. Hindi ganoon kadami ang dugo.
May higit pa do'n.
Tumatahol ang aso, may nakabaligtad na upuan sa kuwarto.
Hindi ako…
Hindi ako naniniwalang aksidente iyon.
May nagtulak sa kanya pababa ng hagdan.
Hindi agad namatay si Amanda.
Alam mo, medyo matagal bago siya nawalan ng dugo
na magiging dahilan ng pagkamatay niya.
Alam natin na si Amanda, matapos siyang masugatan sa noo,
ay gumugol ng maraming oras sa paggalaw.
May pagkakataon na malinaw na nakatayo siya at naglalakad,
at nakikita iyon ng mga bakas ng paa na nakita sa mismong dugo.
Halos 48 oras na mula noong huling nakausap ni Lee si Amanda
at naputol ang usapan nila noong 7:00 p.m. Sabado ng gabi
hanggang sa pagbalik niya sa Calgary ng Lunes.
44.5 ORAS
Bahagi ng misteryong ito
ay ang katotohanang ang mga hayop na nakatira sa bahay na 'yon
ay hindi kailanman bumaba sa basement
sa loob ng 48 oras na nando'n si Amanda, naghihingalo.
Wala kaming nakitang bakas ng paa ng hayop sa dugo,
na parang hindi logical.
Para walang makitang bakas ng paa ng hayop sa basement,
parang kakaiba 'to,
dahil kung si Amanda o ako ay nasaktan, o umiiyak kami,
lalapit si Ruby sa amin para aluin kami.
May alagang lab din ako,
at kahit saan ako magpunta, sumusunod siya.
Kung nahulog si Amanda at nasa panganib,
bakit di bumaba ang itim na lab para tingnan siya, o puntahan siya?
May ibang tao ba sa bahay para pigilang bumaba ang aso?
Marami pang mga tanong na hindi pa nasasagot sa kasong ito.
Mga bagay na hindi ko maipaliwanag.
Mga bagay na di tumutugma.
Isa lang ang sigurado,
may pagkakataon sa basement na 'yon
kung saan nakatayo si Amanda sa ibaba ng hagdan,
dahil sa mga duguang bakas ng paa sa sahig.
Narito siya.
Bakit di siya umakyat sa hagdan?
Hanggang ngayon, hindi ko talaga maiintindihan,
dahil kaya niyang gawin 'yon.
Bakit di niya sinubukang umakyat?
Matigas man ang ulo niya,
gaano man kahirap, kaya niyang akyatin ang hagdan.
Gaano man kahirap.
Bakit di man lang niya sinubukan?
Lagi ko 'tong naiisip.
Dalawang bagay lang ang puwedeng mangyari.
Una, ang pagkawala ng dugo
ay maaaring makabawas sa kakayahan niyang mag-isip.
O pangalawa,
ang dahilan ng pinsala niya ay nasa loob pa rin ng bahay.
Nasa loob pa rin ng bahay ang banta,
at pakiramdam niya mas ligtas siya doon kaysa umakyat at harapin ang banta.
Wala akong mga sagot,
at sa huli, ang teorya ng aksidente ay di masasagot lahat sa pinangyarihan.
Ang isang kaso gaya ng kay Amanda ay di kailanman sarado,
pero ang kaso sa puntong ito ay di aktibo hanggang may bagong impormasyong makuha.
May mga araw na naiisip ko,
makarating man ako sa lugar na pinuntahan ni Amanda,
isa siya sa mga gusto ko agad makita.
Dahil tatanungin ko siya, "Ano ang nangyari sa 'yo?"
"Ano ba talaga ang nangyari sa 'yo?"
AYON SA OPISINA NG CHIEF MEDICAL EXAMINER,
ANG PARAAN NG PAGKAMATAY NI AMANDA ANTONI
AY NANANATILING DI TIYAK.
Gising ba siya?
Hindi ko alam.
Humihinga ba siya?
Diyos ko.
Humihinga ba siya?
Hindi ko alam.
Walong taon na mula nang mamatay si Amanda.
KAKAKASAL LANG
Binabago nito ang isang tao,
lalo na ang mawalan ng minamahal.
'Yong iniisip mong makakasama mo hanggang sa pagtanda.
Kung mababago ko ang nakaraan, nanatili sana ako sa bahay.
Dahil sana nandito pa rin siya.
Naaalala ko si Amanda…
araw-araw.
Alam mo, malalim ang ugnayan naming magkapatid,
at sinasabi niyang wag akong sumuko.
Sinasabi niya sa akin na may nangyari.
Nararamdaman ko 'yon. Ayaw niya akong sumuko.
Kaya kung mayroon mang may alam,
nagmamakaawa ako. Magpakita kayo.
Magsalita kayo.
KUNG MAY IMPORMASYON KAYO TUNGKOL SA PAGKAMATAY NI AMANDA ANTONI,
MAGBIGAY NG TIP SA CALCARYCRIMESTOPPERS.ORG
O PUMUNTA SA UNSOLVED.COM
Nagsalin ng subtitle: Manolo Aycardo